Det er både forbudt og livsfarligt at færdes på isen, da den er for tynd.

I løbet af søndagen har Nordjyllands Politi flere gange været nødt til at rykke ud forskellige steder i Aalborg, hvor borgere har færdedes på søer, der er frosset til is. Men isen er for tynd til at færdes på og er derfor ikke sikker. Episoderne har derfor nu fået Nordjyllands Politi til at gå ud med en advarsel til nordjyderne om, at de skal blive på land. - Jeg kan godt forstå, at det drager folk, men isen er ikke tyk nok, så det er livsfarligt, siger Poul Fastergaard, der er vagtchef hos Nordjyllands Politi, til TV2 Nord. Kan ikke nå at køre ud alle steder Episoderne er blandt andet sket på søen i Østre Anlæg og i Kridtgraven i Aalborg. Derudover har politiet også modtaget anmeldelser om episoder ved nogle søer/branddamme eller lignende, der ligger ved det nye universitetshospital. - Vi får mange anmeldelser, men vi kan ikke nå at komme alle steder, så vi er nødt til at prioritere, siger vagtchefen og fortsætter: - Lige så snart vi kører derfra, så vælter folk ud igen på isen, siger han til TV2 Nord. Politiet oplyser også, at det er forbudt at færdes på isen, og at det kan straffes med bøde. Men Nordjyllands Politi har søndag sidst på eftermiddagen endnu ikke uddelt bøder. - Vi har indtil videre bare ledt folk væk og vejledt dem, siger politiet. Aalborg Kommune skilter, når isen er sikker nok til, at man må færdes på den.